**Eureka** on kaupunki Pohjois-Kaliforniassa Yhdysvalloissa. Se on Humboldtin piirikunnan hallintokeskus. Eureka sijaitsee Route 101 -valtatien varrella 430 kilometriä pohjoiseen San Franciscosta ja 160 kilometriä etelään Oregonin osavaltion rajalta. Vuoden 2010 väestönlaskennassa Eurekan kaupungin asukasluku oli 27 191 ja laajemman suur-Eurekan alueen 45 034.

Eureka on Yhdysvaltain länsirannikon suurin kaupunki San Franciscon ja Portlandin välillä ja läntisin yli 25 000 asukkaan kaupunki 48 osavaltion manner-Yhdysvalloissa. Eurekassa on suurin syväsatama San Franciscon ja Coos Bayn välillä.

Historiaa
---------

Carson Mansion (1886) Eurekan vanhassa kaupungissa.
Eureka sijaitsee Humboldtinlahdella. Alueen alkuperäisasukkaat olivat wiyot-kieltä puhuneita intiaaneja, jotka asuttivat aluetta tuhansia vuosia ennen eurooppalaisten tuloa. Kieltä ei enää puhu kukaan, mutta toista alkuperäiskieltä yurokia yritetään Eurekan alueella estää katoamasta.

Punapuualueen rannikolla sijaitseva Eureka kehittyi puutavarakaupan vapaavarastona ja auttoi näin alueen satoja sahalaitoksia saamaan tuotteensa maailmanmarkkinoille. Kaupungissa on monia viktoriaanisen tyylin puutaloja, erityisesti hyvin säilyneessä 1800-luvun vanhassa keskustassa. Toinen viktoriaanisen tyylin mukaisena säilynyt kaupunki on lähellä sijaitseva Ferndale.

Kalifornian länsirannikkoa purjehtineilta eurooppalaisilta löytöretkeilijöiltä kesti satoja vuosia löytää Humboldtinlahden kapea suuaukko. Sen ja nykyisen Eurekan seudun löysi maata pitkin edennyt tutkimusretkikunta vasta vuonna 1849. Eurekan siirtokunta perustettiin 13. toukokuuta 1850.

Kalifornian kultaryntäyksen aikoihin kullanetsijöitä tuli meritse vasta löydetylle Humboldtinlahdelle. Kaupunki onkin saanut nimensä kreikan kielen sanasta *heureka* ’minä löysin sen’. "Eureka!" on myös Kalifornian osavaltion virallinen tunnuslause.

Vuonna 1860 eurooppalaiset uudisasukkaat taltuttivat aluetta puolustaneet intiaanit suuressa Wiyotien verilöylyssä. Kullanetsinnän osoittauduttua huonosti kannattavaksi monet kullan perässä alueelle tulleista siirtyivät puutavarakauppaan, josta tulikin Eurekan alueen pääelinkeino. Jo vuonna 1854, vain neljä vuotta siirtokunnan perustamisen jälkeen, alueella tiedetään toimineen jo vajaa kymmenen sahalaitosta, ja vuotta myöhemmin laskettiin 140 puutavarakuunarin purjehtineen edestakaisin Humboldtinlahdella kuljettaen sahatavaraa muihin nouseviin länsirannikon kaupunkeihin.

Kaadetut valtavat punapuurungot kuljetettiin kapeita, siirrettäviä rautateitä pitkin sahoille tai suoraan Eurekan satamaan. Vuonna 1914 valmistunut Northwestern Pacific -rautatie laajensi Eurekan alueen puutavaran markkinoita San Franciscoon ja sisämaan kaupunkeihin. Rautatie myös toi yhä enemmän työvoimaa ja asukkaita kasvavaan Eurekaan muualta Kaliforniasta.

Puutavaran ohella lohesta tuli toinen Eurekan alueen pääelinkeinoista. Kalasäilyketehtaita nousi Eurekan telakka-alueelle, ja lohen lisäksi saaliiksi saatiin tonnikalaa ja katkarapua. Eurekassa aloitettiin 1800-luvulla myös ostereiden viljely ja laivanrakennus. 

Brittiläistä Tudor-tyyliä mukaileva hotelli Eureka Inn (1922).
Toisen maailmansodan jälkeen sekä puutavarabisnes että kalastus alkoivat hiipua ja korvautua muilla elinkeinoilla.

Lähteet
-------

1. ↑  Section 5 Population and Economic Growth (Arkistoitu – Internet Archive), General Plan, City of Eureka.
2. ↑  About Eureka (Arkistoitu – Internet Archive), Greater Eureka Chamber of Commerce
3. ↑  Heidi Walters: Eureka Has a New Boss, North Coast Journal 17.1.2013, viitattu 22.7.2013
4. 1 2  General Plan (Arkistoitu – Internet Archive), City of Eureka, California 23.2.1999, sivu 30. Viitattu 9.12.2011.
5. ↑  Eureka (city), California (Arkistoitu – Internet Archive), State & County QuickFacts, 10.1.2013.
6. ↑  Lee Romney: Revival of nearly extinct Yurok language is a success story, Los Angeles Times 6.2.2013. Viitattu 7.2.2013.
7. ↑  Eureka: An Architectural View (Arkistoitu – Internet Archive), Eureka Heritage Society 1987, sivu 267. ISBN 978-0-9615004-0-5.
8. ↑  George Davidson: The discovery of Humboldt Bay, California, Geographical Society of the Pacific 1891, sivu 16, viitattu 9.12.2012.
9. 1 2 3  Owen Cochran Coy: The Humboldt Bay Region 1850–1875, s. 346. California State Historical Association, 1929.
10. ↑  Erwin Gustav Gudde & William Bright: *California Place Names: The Origin and Etymology of Current Geographical Names*, s. 467. University of California Press, 2004. ISBN 0-520-01574-6. Teoksen verkkoversio.
11. ↑  Henry Gannett: *The Origin of Certain Place Names in the United States*, s. 122. Govt. Print. Off. 1905. Teoksen verkkoversio.

Aiheesta muualla
----------------

* Kuvia tai muita tiedostoja aiheesta **Eureka** Wikimedia Commonsissa

* Kaupungin virallinen sivusto
* Eureka Art and Culture Commission
* Eureka Heritage Society